1864 йылдың 3 сентябрендә Стокгольм эгәһендәге Хеленеборгта нитроглицерин әҙерләү урыны булған һарай шартлай. Фажиғә һөҙөмтәһендә биш кеше, шул иҫәптән Альфредтың ҡустыһы Эмиль һәләк була. Был һәләкәткә лә, вағыраҡ аварияларға ла иғтибар итмәгән Нобель үҙе эшләгән шартлаусы матдәләрҙең тотороҡлолоғон яҡшыртыу йүнәлешендәге эшен дауам итә һәм заводтар төҙөй. 1867 йылда Нобель нитроглицерин менән уны һеңдереүгә һәләтле матдәләр ҡатнашмаһы булған динамитҡа патент ала. Асышын рекламалап, ул, яңы шартлаусан матдәнең нисек эшләүен күрһәтеп, асыҡ лекциялар уҡый. Һөҙөмтәлә Нобелдең табышы торған һайын ҙурыраҡ иғтибар йәлеп итә бара. Динамит АҠШ-та һәм Бөйөк Британияла патентлана һәм тау ҡаҙылмаларын сығарыу сәнәғәтендә, халыҡ-ара кимәлдәге транспорт селтәрҙәре төҙөлөшөндә киң файҙаланыла. 1875 йылда Нобель динамиттан ҡеүәтлерәк шартлаусан ҡойҡа уйлап таба, ә 1887 йылда кордиттың элгәре булған баллиститты патентлай.